
                                            МОТИВИ ЗА ПРИЕМАНЕ НА

НАРЕДБА 
ЗА ИЗМЕНЕНИЕ И ДОПЪЛНЕНИЕ НА 
НАРЕДБАТА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА БУРГАС

1. Причините, които налагат изменението и допълнението
[bookmark: to_paragraph_id6624916][bookmark: to_paragraph_id6680771]Настоящото предложение за изменениe и допълнение в Наредбата за определянето и администрирането на местните такси и цени на услуги на територията на Община Бургас (наредбата) по Раздел VІ Такси за административни услуги, Приложение 1 и Раздел І Административно и информационно обслужване, Приложение 2 е мотивирано от необходимостта за привеждането й в съответствие с действащите нормативни актове от по-висока степен – Регламент (ЕО) № 2201/2003 на Съвета от 27.11.2003 г. относно компетентността, признаването и изпълнението на съдебни решения по брачни дела и делата, свързани с родителската отговорност (Регламента), Конвенцията за издаване на многоезични извлечения от актовете за гражданско състояние (Конвенцията), Семейния кодекс, Наредба №РД-02-20-6 от 24.04.2012 г. за издаване на удостоверения въз основа на регистъра на населението и Наредба №РД-02-20-9 от 21.05.2012 г. за функциониране на Единната система за гражданска регистрация. 
Упоменатите нормативни актове, в т.ч. Регламента и Конвенцията, като част от националното ни право, предвиждат предоставянето на административни услуги по гражданско състояние от страна на общините и по-конкретно - издаването на удостоверения, по утвърден образец, които не фигурират сред изрично посочените по Приложение №1 от действащата наредба  на Общински съвет - Бургас. Поради това, с проекта се предлага допълване на Приложение №1с нова административна услуга „издаване на многоезично извлечение от актовете за гражданско състояние“ като наименованието на услугата е съобразено с установеното в конвенцията. 
Предлага се Приложение №1 да бъде допълнено и с административна услуга – издаване на удостоверение за родените от майката деца, предвидено в гореспоменатата Наредба за издаване на удостоверения, но нефигуриращо сред изброените в Приложение №1 на общинската наредба. 
Проектът предлага допълване на Приложение №1 с две нови административни услуги – издаване на удостоверенията по член 39 от Регламента, а именно - удостоверение за решенията по брачни дела и дела относно родителската отговорност. 
С оглед установената в СК възможност за избор на режим на имуществените отношения между съпрузите, настоящия проект на наредба предлага също въвеждането на нов вид административната услуга по Приложение №1 - издаване на удостоверение за вписана в акта за граждански брак промяна на законовия режим на имуществените отношения на съпрузите, изменение или прекратяване на брачния договор.
От друга страна, изискването за някои от удостоверенията, в частност многоезичните, да се събират такси в размер не по-висок от този, събиран за удостоверенията, издавани по Закона за гражданската регистрация, както и обстоятелството, че не рядко издаването на удостоверенията се предхожда от по-голяма по обем подготвителна дейност, като запитвания, справки и т.н., отправяни до други общини, свързано с разходването на допълнителни финансови средства за издаването им, налагат ревизия на приетия размер на таксите и цените на установените административни услуги и обосновават настоящото предложение за увеличение на някои от тях, съгласно изготвения проект.  
Мотив за този проект за изменение и допълнение на наредбата се явяват и резултатите от извършената от общинската администрация служебна проверка по прилагането на подзаконовия акт и преценката за съответствието му с действащото законодателство, в т.ч. с правилата за изготвяне на нормативни актове и в частност - установените изисквания за кратка, ясна и точна формулировка на разпоредбите. 
Относимите към местните такси и цени на услуги и права норми от по-висока степен, а именно - чл. 6, ал. 1, б. „е“ и чл. 110 ЗМДТ, §1, т.1 и 2 от Закона за администрацията, чл. 1, 2 и 88 от Закона за гражданската регистрация и наредбите по приложението му определят легалното съдържание на понятието административна услуга. Анализът на тези норми обосновава настоящото предложение за правно-технически изменения, касаещи структурното обособяване и подреждане на административните услуги по Приложения №1 и 2 от наредбата на Общински съвет – Бургас, както и обосновава приемането на изготвените редакционни поправки в част от наименованията на административните услуги.
С проекта се предлага точки 2, 3, 4, 5, 13 и 15 в Приложение №2 да се отменят и Приложение №1 на наредбата да се допълни с административни услуги по настоящите точки 2, 3, 5, 13 и 15 от Приложение №2. 
Предлагат се поправки в наименованията на следните административни услуги: 
В Приложение №1: 
Наименованието на административната услуга „Издаване на удостоверение за липса на съставен акт за раждане или акт за смърт“ да се промени на „за издаване на удостоверение за липса на съставен акт за гражданско състояние“; наименованието на административната услуга „Заверка на документи по гражданско състояние за чужбина“ да се промени на „за легализация на документи по гражданското състояние за чужбина“. Наименованието на административната услуга „За всички други видове удостоверения по искане на граждани“ да се промени на „за всички други видове удостоверения по искане на заявители“, като това предложение за поправка следва от обстоятелството, че удостоверения се издават по искане както на физически, така и на юридически лица, при осигурен от Община Бургас еднакъв достъп до предлаганите административни услуги при изпълнение на установените условия за получаването им. 
С проекта се предлага също наименованието на услугата „За заверени копия и преписи на документи“ да се промени на „за преписи от документи“.
В Приложение №2:
Предлага се наименованието на административната услуга по т. 1 да бъде „комплектоване и изпращане в Министерство на правосъдието на молби за установяване на българско гражданство“.
По отношение на услугите по настоящите т. 2, 3, 5 и 15 от Приложение №2, предложени за отмяна, с които да бъде допълнено Приложение №1, се предлагат поправки в наименованията им, както следва:
Наименованието на услугата „Издаване на удостоверение за семейно положение на български гражданин за сключване на граждански брак с чужденец в чужбина“ да се промени на „за издаване на удостоверение за сключване на брак от  български гражданин в чужбина“, като така предлаганата поправка съответства на съдържанието, вложено с нормата на чл. 20 от Наредбата за удостоверенията за този вид административна услуга. Считам, че нормативно установената воля е за издаване на конкретното удостоверение във всички случаи на сключване на брак от български гражданин в чужбина, като и че не са налице основания за ограничаване предоставянето на тази административна услуга до хипотезата на сключване на брак от български гражданин в чужбина с чужденец. Това е основанието за тази редакция на текста. 
Наименованието на услугата „Издаване на удостоверение за семейно положение на чужденец за сключване на граждански брак с български гражданин в Република България“ да бъде „за издаване на удостоверение за снабдяване на чужд гражданин с документ за сключване на граждански брак в Република България“ в съответствие с наименованието установено в чл. 21 от Наредбата за удостоверенията. 
Наименованието на услугата „Издаване на удостоверение за вписване в регистрите на населението на чужденец с постоянно пребиваване или бежанец или на лице без гражданство“ да бъде „за издаване на удостоверение за вписване в регистъра на населението“. Предлагам останалата част от наименованието на услугата да бъде заличена като ненужна и несъответстваща с изменения чл. 3, ал. 2 Закона за гражданската регистрация (последна редакция - Изм. - ДВ, бр. 39 от 2011 г., в сила от 20.05.2011 г.), сочещ настоящия кръг на лицата, подлежащи на вписване в регистъра на населението.
Наименованието на услугата „Удостоверение за правно ограничение (лишаване от родителски права)“ да бъде „за издаване на удостоверение за правно ограничение“. Предлагам останалата част от наименованието на услугата да бъде заличена, като ненужна и непълна. Видът на правното ограничение, подлежащо на вписване в регистрите, освен „лишаване от родителски права“, може да бъде също „ограничени родителски права“, „пълно запрещение“ или „ограничено запрещение“.

 2. Целите, които се поставят
 Проектът за изменение и допълнение на наредбата по Приложение №1 и 2, в частта относно предлаганите нови административни услуги по гражданското състояние цели привеждането й в съответствие с действащите нормативни актове от по-висока степен, както и постигане на по-пълна регламентация в уредбата на обществените отношения, касаещи предоставянето на административни услуги по гражданското състояние. Като продължение на това, проектът на наредба цели определянето на такси на предлаганите за приемане нови административни услуги, свързани с издаването на удостоверения, с които Приложение №1 от наредбата на Общински съвет – Бургас да бъде допълнено. 
Предлаганото увеличение на някои от таксите и цените на вече установените административни услуги по Приложение №1 и 2 цели определянето на стойност на услугите, позволяваща възстановяване на пълните разходи на общината по предоставянето им, създаването на условия за разширяване на предлаганите услуги и повишаване на тяхното качество, както и осигуряване на необходимите средства за изпълнението на поставени задачи в областта на административните услуги по гражданското състояние.

	3. Очакваните резултати от прилагането, включително финансовите, ако има такива
С приемането на настоящия проект за изменение и допълнение на наредбата се очаква да бъде осигурен необходимият ресурс за продължаване процеса по въвеждане на комплексно административно обслужване, включващ въвеждане на НБД „Население“ в структурни поделения от общинската администрация, находящи се в сравнително отдалечени квартали и съставни селища на територията на община Бургас. 
Целта и очакванията са бъде осигурена възможност за получаване веднага или в много кратки срокове на заявената административна услуга по гражданското състояние в място, избрано от заявителя за получаването й. 
 В тази връзка, следва да се отбележи, че през изминалата 2015 г. бе въведена НБД „Население“ за обслужване на заявителите на административни услуги в кварталите Черно море и Рудник, с. Маринка и гр. Българово.  Очакванията са през 2016 г. да бъде въведена НБД „Население“ за обслужване на заявителите от с. Равнец, с. Братово,         с. Извор и с. Брястовец, като съответните служители от посочените селища се предвижда да бъдат снабдени с електронни подписи, а намерението е да бъдат обхванати всички съставни селища на община Бургас. 

4. Анализ за съответствие с правото на Европейския съюз
Предлаганият проект на Наредба за изменение и допълнение на Наредбата за определяне и администриране на местните такси и цени на услуги на територията на Община Бургас,  Приложения 1 и 2 е с правно основание чл. 21, ал. 1, т. 7 и ал. 2 от Закона за местното самоуправление и местната администрация, чл. 9 вр. с чл. 6, ал. 1 и 2 от Закона за местните данъци и такси, както и чл. 76, ал. 3 и чл. 79 от Административнопроцесуалния кодекс. 

